Прадпрымальнікі хочуць гандляваць на сваіх месцах. Тым больш што кожны з іх заключыў дамову з арандатарам зямлі да канца гэтага года. А кавалак гэтай зямлі здадзены райвыканкамам у арэнду ажно да 2027 года. Ды і жыхарам густанаселенага раёна Брэсцкай вуліцы вельмі дарэчы гэты міні-рынак.Улады ж цвердзяць, што гандаль на цяперашнім месцы адбываецца з парушэннем усіх нормаў: і пажарных, і санэпідэмічных і г.д. І гэта прытым, што рынак існуе з 1994 года. І штгод спраўна пералічвае ў гарадскі бюджэт каля 600 мільёнаў беларускіх рублёў.Прадпрымальнікі сабралі больш за 1650 подпісаў слонімцаў пад зваротам да прэзідэнта Беларусі Аляксандра Лукашэнкі з просьбай пакінуць рынак на Брэсцкай вуліцы. Тым больш што і там цяпер, гаворыцца ў звароце, паменшыліся ў прадпрымальнікаў даходы на 50% у сувязі з сусветным крызісам, павышэннем арэнднай платы і г.д, таму пераходзіць на новы рынак, дзе яшчэ большая арэндная плата і не вельмі зручнае месца для гандлю, немэтазгодна, бо праз пару месяцаў можна зусім абанкруціцца.Зварот на імя прэзідэнта адносна гэтай сітуацыі падрыхтавала таксама і РГА Перспектыва. Аб’яднанне звярнула ўвагу кіраўніка дзяржавы на канфлікт мясцовай улады і прадпрымальнікаў, які наспявае ў Слоніме, каб не дапусціць страты рабочых месцаў і пагаршэння дабрабыту прадпрымальнікаў і іх сем’яў.Аднак адказу з адміністрацыі ніхто пакуль не атрымаў, і супрацьстаянне прадпрымальнікаў і мясцовай улады ў Слоніме працягваецца.